EL
27.12.2022
Επίσημη Εφημερίδα της Ευρωπαϊκής Ένωσης
C 493/55 Τρίτη 7 Ιουνίου 2022
38.
ζητεί να ληφθούν επειγόντως μέτρα για την αντιμετώπιση της πληθυσμιακής συρρίκνωσης των νησιών καθώς και για την αντιμετώπιση της διαρροής εγκεφάλων και δεξιοτήτων, και για τη βελτίωση της ποιότητας ζωής, μεταξύ άλλων μέσω της βελτίωσης της πρόσβασης για ευάλωτες ομάδες, τη στήριξη των τοπικών επιχειρήσεων και την προστασία των θέσεων εργασίας, καθώς και για την αντιμετώπιση της γήρανσης του πληθυσμού· ζητεί επίσης να προωθηθεί η ανάπτυξη φορέων εκπαίδευσης, επαγγελματικής κατάρτισης, αναβάθμισης δεξιοτήτων, καινοτόμου και βιώσιμης επιχειρηματικότητας και απασχόλησης για τους κατοίκους των νήσων και δη για τις γυναίκες που αντιμετωπίζουν υψηλότερα ποσοστά ανεργίας από τους άνδρες σε όλα σχεδόν τα νησιά της ΕΕ, καθώς και για τους νέους ανθρώπους· 39. τονίζει ότι είναι ανάγκη να επεκταθεί η συμφωνία του Συμβουλίου, της 7ης Δεκεμβρίου 2021, για την επικαιροποίηση των ενωσιακών κανόνων για τους συντελεστές του φόρου προστιθέμενης αξίας (ΦΠΑ), σε όλες τις νησιωτικές περιοχές στην ΕΕ, όπου αρμόζει· 40.
υπενθυμίζει ότι η κρίση της COVID-19 αποκάλυψε τα τρωτά σημεία πολυάριθμων ευρωπαϊκών νήσων όσον αφορά την υγεία· τονίζει συνεπώς τη μεγάλη σημασία που έχουν η ανάπτυξη και η βελτίωση των υγειονομικών υποδομών, η πρόσβαση στην υγειονομική μέριμνα και η παροχή στήριξης ώστε να ενθαρρυνθεί η εγκατάσταση επαγγελματιών του τομέα της υγείας και δη στις πλέον απομακρυσμένες νησιωτικές περιοχές· 41. τονίζει ότι είναι ανάγκη να ενθαρρυνθούν, σε τοπικό επίπεδο, η εκ του σύνεγγυς συνεργασία, η κινητικότητα και οι ανταλλαγές γνώσεων μεταξύ ιδρυμάτων εκπαίδευσης, έρευνας και τεχνολογικής καινοτομίας, επιχειρήσεων και μεμονωμένων πολιτών· ζητεί από την Επιτροπή συνεπώς να μεριμνήσει ώστε οι κάτοικοι των ευρωπαϊκών νησιών και δη των πλέον απομακρυσμένων από την ηπειρωτική Ευρώπη να μπορούν να συμμετέχουν πλήρως και ισότιμα σε ευρωπαϊκά προγράμματα κινητικότητας όπως είναι το Erasmus+, το Ευρωπαϊκό Σώμα Αλληλεγγύης, το DiscoverEU ή το μελλοντικό πρόγραμμα Aim, Learn, Master, Achieve (ALMA)· 42.
υπενθυμίζει τη σημασία που έχουν προγράμματα της ΕΕ όπως οι Εγγυήσεις για τη Νεολαία· ζητεί από τα κράτη μέλη να εφαρμόσουν ταχέως το πρόγραμμα αυτό, σε στενό συντονισμό με ταμεία της ΕΕ, όπως είναι το ΕΚΤ+, για να αντιμετωπίσουν την κατάσταση των νέων εκτός εκπαίδευσης, απασχόλησης ή κατάρτισης, με ιδιαίτερη μέριμνα για όσους ζουν σε αγροτικές περιοχές και σε περιοχές με φυσικούς ή δημογραφικούς περιορισμούς στις αγορές εργασίας τους, συμπεριλαμβανομένων των νησιών, προκειμένου να διασφαλιστεί ότι σε όλους τους νέους ηλικίας κάτω των 30 ετών θα προσφέρονται θέσεις εργασίας καλής ποιότητας, συνεχής εκπαίδευση, επαγγελματική εκπαίδευση ή κατάρτιση, ότι όλοι τους θα είναι σε θέση να αναπτύξουν τις δεξιότητες που απαιτούνται για ευκαιρίες απασχόλησης σε ευρύ φάσμα τομέων, ή ότι θα τους προσφέρεται αμειβόμενη μαθητεία ή πρακτική άσκηση εντός τεσσάρων μηνών από τότε που ξεκίνησε η ανεργία ή σταμάτησε η επίσημη εκπαίδευσή τους· 43. επικροτεί τις προσπάθειες για να γίνουν οι Εγγυήσεις για τη Νεολαία ακόμη πιο ανοικτές σε όλους και για να αποφεύγεται κάθε μορφή διακρίσεων, μεταξύ άλλων εις βάρος νέων που ζουν σε απομακρυσμένες, αγροτικές ή μειονεκτούσες αστικές περιοχές ή σε υπερπόντια εδάφη και νησιωτικές περιοχές· Πολιτισμός 44. πιστεύει ότι ο πολιτισμός και η ανάπτυξη του πολιτιστικού τομέα στα νησιά είναι θεμελιώδους σημασίας· θεωρεί ότι η πολιτιστική και η γλωσσική ταυτότητα των νήσων θα πρέπει να προστατεύονται και να προωθούνται, μεταξύ άλλων και σε εκπαιδευτικά περιβάλλοντα, καθώς συμβάλλουν στην ενίσχυση των νήσων και της ΕΕ εν γένει σε όλα τα επίπεδα· 45.
καλεί την Επιτροπή να ανακηρύξει το 2024 Ευρωπαϊκό Έτος Νήσων·
Γεωργία και αλιεία 46.
ζητεί από την Επιτροπή να αξιολογήσει την ανάγκη θέσπισης κανονισμού που θα θεσπίζει ειδικά μέτρα στον τομέα της γεωργίας για όλα τα νησιά επιπέδου NUTS 2 και NUTS 3, με σκοπό την επίτευξη επισιτιστικής αυτονομίας και την αύξηση της ανταγωνιστικότητας των προϊόντων τους, χωρίς να υπονομευθούν υπάρχοντα μέσα, όπως είναι το πρόγραμμα ειδικών μέτρων λόγω του απομακρυσμένου και νησιωτικού χαρακτήρα ορισμένων περιφερειών (POSEI) και ο κανονισμός για τον καθορισμό ειδικών μέτρων για τη γεωργία στα μικρά νησιά του Αιγαίου (10)· 47.
ζητεί την ανάληψη δράσεων που αποσκοπούν στη γεφύρωση του οικονομικού χάσματος μεταξύ των περιοχών της ενδοχώρας και των παράκτιων περιοχών, χάσμα που πολύ συχνά παραμένει άλυτο πρόβλημα στις νησιωτικές περιοχές·
(10)
Κανονισμός (ΕΕ) αριθ.
229/2013 του Ευρωπαϊκού Κοινοβουλίου και του Συμβουλίου, της 13ης Μαρτίου 2013, σχετικά με τον καθορισμό ειδικών μέτρων για τη γεωργία στα μικρά νησιά του Αιγαίου (ΕΕ L 78 της 20.3.2013, σ. 41).